DA Den Europæiske Unions Tidende C 308/17

Offentliggørelse af ansøgning om ændring i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2012/C 308/10

Denne offentliggørelse giver ret til indsigelse mod ændringsansøgningen i henhold til artikel 7 i Rådets forordning (EF) nr. 510/2006 (1). Indsigelser skal være Kommissionen i hænde inden seks måneder efter datoen for denne offentliggørelse.

ANSØGNING OM ÆNDRING

RÅDETS FORORDNING (EF) Nr. 510/2006

ANSØGNING OM ÆNDRING I HENHOLD TIL ARTIKEL 9

»POMODORO DI PACHINO«

EF-Nr.: IT-PGI-0105-0153-23.11.2010

BGB ( X ) BOB ( )

1. Afsnit i varespecifikationen, som berøres af ændringen:

—  Produktets betegnelse — ☒ Varebeskrivelse — ☒ Geografisk område —  Bevis for oprindelse — ☒ Produktionsmetode —  Tilknytning — ☒ Mærkning —  Krav i nationale bestemmelser — ☒ Andet: kontrolorgan, ajourføringer af henvisninger til standarder og pakning

2. Type ændring(er):

— ☒ Ændring af enhedsdokument eller resuméark —  Ændring af varespecifikationen for en registreret BOB eller BGB, for hvilken hverken enhedsdokumentet eller resuméet er offentliggjort —  Ændring af en varespecifikation, hvor der ikke kræves ændring af det offentliggjorte enhedsdokument (artikel 9, stk. 3, i forordning (EF) nr. 510/2006) —  Midlertidig ændring af varespecifikationen, fordi de offentlige myndigheder har indført obligatoriske sundheds- eller plantesundhedsforanstaltninger (artikel 9, stk. 4, i forordning (EF) nr. 510/2006)

3. Ændringer:

Varespecifikation

3.1. Varebeskrivelse:

Artikel 6 i varespecifikationen affattes således:

»Tomaten »Pomodoro di Pachinos« vigtigste kendetegn er:

— fast frugtkød

— lille frørum

— højt sukkerindhold, målt på grundlag af mængden af opløselige faste stoffer på over 4,5 % brix.«

Disse kendetegn har altid været med i resuméarket, men er aldrig blevet indføjet i varespecifikationen. Man har derfor anset det for nødvendigt at ændre dette dokument.

3.2. Geografisk område:

Formålet med den foreslåede ændring er at rette en fejlagtig angivelse i artikel 3, sidste afsnit: Vecchios flodmunding ligger 5,5 km væk og ikke 4 km, som det fejlagtigt er angivet i varespecifikationen.

3.3. Produktionsmetode:

I artikel 4 har man gjort plantetætheden større ved at sænke mindsteafstanden (fra 2 til 1,5), eftersom plantetætheden afhængig af typen af dyrkning er højere, hvis planten dyrkes i én forgrening og længere, hvis dyrkningen foregår i to forgreninger. I sidstnævnte tilfælde øges plantetætheden til 1,5 planter/m2 ifølge de seneste tekniske oplysninger for at sikre en bedre pasning af planten, uden at det på nogen måde går ud over produktets egenskaber.

I artikel 4 ændres måleenheden ms til μS/cm. På grund af en skrivefejl blev en oplysning angivet, som ikke kan bruges som måleenhed for elektrisk ledeevne.

I artikel 4 er mængden pr. hektar forhøjet fra:

»— rund, glat tomat: 100 ton/ha

— ribbet tomat: 75 ton/ha

— cherrytomat (kirsebærtomat): 50 ton/ha«

til følgende mængde pr. ha:

»— rund, glat tomat: 120 ton/ha

— ribbet tomat: 90 ton/ha

— cherrytomat (kirsebærtomat): 70 ton/ha.«

For denne ændring gives der en ren teknisk begrundelse: siden varespecifikationen blev godkendt er væksthustypen blevet ændret og volumenenheden er ændret fra 2-2,5 til 2,5-3. Væksthusene er blevet højere, og man kan derfor lade planten vokse, eftersom de anvendte sorter har ubegrænset vækst og derfor kan udvikle et større antal blomsterstande og derved et større antal klaser. Det ændrer ikke de kvalitative egenskaber, som tværtimod når op på et højere niveau i de blomsterstande, der er afsat i toppen.

3.4. Mærkning:

Artikel 7 i varespecifikationen affattes således: »Produktet må også bringes i handelen i åbne pakninger, når hver enkelt frugt kan identificeres ved hjælp af en selvklæbende mærkat med det særlige logo for den beskyttede geografiske betegnelse »Pomodoro di Pachino«. Denne bestemmelse berører ikke de mærkningskrav med hensyn til oplysninger, der skal være anbragt på emballagen som anført nedenfor«.

Undtagelsen vedrørende emballagens lukning er nødvendig ved markedsføring af store frugter, såvel ribbede som runde og glatte, når vægten pr. frugt ligger på mellem 60-120 gram og de sælges i løs vægt eller enkeltvis og ikke i hele pakninger.

3.5. Andet:

I artikel 5 er indsat den opdaterede henvisning til forordning (EF) nr. 510/2006, og der er tilføjet oplysninger om kontrolorganet.

Artikel 1 er ændret, så den henviser til de nye retsforskrifter (forordning (EF) nr. 510/2006), som regulerer beskyttelsen af geografiske betegnelser og oprindelsesbetegnelser for landbrugsprodukter og fødevarer.

I artikel 7 er indsat en henvisning til forordning (EF) nr. 1898/2006.

I artikel 7 ændres teksten »… »Pomodoro di Pachino« BGB skal pakkes i kasser. Nettovægten på hver kasse må ikke overstige 10 kg. Der må kun anvendes nye kasser.« således: »… skal »Pomodoro di Pachino« BGB være pakket i ny engangsemballage af forskellig type, som er tilladt i henhold til gældende lovgivning, der højst må veje 10 kg.«

Følgelig erstattes »kasse« med »emballage« i resten af artiklen.

Denne ændring i sprogbrugen begrundes med, at udtrykket »kasse« ikke modsvarer de forskellige typer af emballage og pakninger, som anvendes i produktionen. Det anses derfor for nødvendigt at erstatte denne med udtrykket »emballage« for at tilpasse teksten til gældende sprogbrug i national og EU-ret vedrørende forpakning.

I artikel 7 erstattes udtrykkene »marchio« og »kendetegn«, der anvendes til at betegne produktets image, med »det specifikke logo«, som er et mere passende og entydigt udtryk også med henblik på varespecifikationer for andre produkter.

ENHEDSDOKUMENT

RÅDETS FORORDNING (EF) Nr. 510/2006

»POMODORO DI PACHINO«

EF-Nr.: IT-PGI-0105-0153-23.11.2010

BGB ( X ) BOB ( )

1. Betegnelse:

»Pomodoro di Pachino«

2. Medlemsstat eller tredjeland:

Italien

3. Beskrivelse af landbrugsproduktet eller fødevaren:

3.1. Produkttype:

Kategori 1.6 — Frugt, grøntsager og korn, også forarbejdet

3.2. Beskrivelse af produktet med betegnelsen »Pomodoro di Pachino«:

Den beskyttede geografiske betegnelse »Pomodoro di Pachino« BGB betegner tomatfrugter i frisk tilstand af arten Lycopersicum esculentum Mill. som er produceret inden for det afgrænsede geografiske område.

»Pomodoro di Pachino« BGB omfatter følgende typer af tomater:

— runde, glatte

— ribbede

— cherrytomat (kirsebærtomat)

»Pomodoro di Pachinos« vigtigste kendetegn er:

— fast frugtkød

— lille frørum

— højt sukkerindhold, målt på grundlag af mængden af opløselige faste stoffer på over 4,5 °Brix.

Frugterne skal tilhøre handelsklasse »ekstra« og »I« og være:

— hele

— friske af udseende

— sunde (produkter, der er angrebet af råd eller er forringet i en sådan grad, at de er uegnede til konsum, udelukkes)

— rene, fri for synlige fremmedlegemer

— fri for fremmed lugt og/eller smag.

3.3. Råvarer (kun for forarbejdede produkter):

—

3.4. Foder (kun for produkter af animalsk oprindelse):

—

3.5. Specifikke etaper af produktionen, som skal finde sted i det afgrænsede geografiske område:

Dyrkningen af »Pomodoro di Pachino« skal finde sted i det anførte afgrænsede geografiske område i et beskyttet miljø (væksthus og/eller tunnel tildækket med polyætylenfolie eller et andet tildækningsmateriale). Når dyrkningen foregår om sommeren, må planterne beskyttes ved hjælp af tildækning med insektnet.

Det er ikke tilladt at dyrke disse tomater i inaktive voksemedier.

3.6. Særlige regler vedrørende udskæring, rivning eller emballering osv.:

»Pomodoro di Pachino« BGB kan samme dag, som frugten høstes, pakkes direkte på bedriften eller på dertil indrettede pakkeanlæg.

Klargøring og pakning skal foretages på forarbejdningsanlæg, der ligger i kommunerne, selvom om de kun delvis ligger i produktionsområdet. At pakningen skal foregå i produktionsområdet er nødvendig for at undgå forringelser af frugten i afsætningsleddet som følge af beskadigelse af tomatens overflade, der kan føre til skimmeldannelse og føre til, at produktet er usælgeligt.

Ved overgangen til frit forbrug skal »Pomodoro di Pachino« være pakket i ny engangsemballage af forskellig type, som er tilladt i henhold til gældende lovgivning, der højst må veje 10 kg.

Lukningen på emballagen skal være således, at indholdet ikke kan fjernes uden at det er det klart ses, at emballagen er brudt. Produktet må også markedsføres i åbne pakninger, når blot de enkelte frugter kan identificeres ved hjælp af selvklæbende etiketter med det specifikke logo for den beskyttede geografiske betegnelse »Pomodoro di Pachino«.

3.7. Specifikke mærkningsregler:

På emballagen skal være anbragt:

— det specifikke logo gengivet som følger:

— pakkevirksomhedens og/eller afsenderens navn

— handelsmæssige kendetegn: type, klasse, emballagens vægt

— angivelsen: »pomodoro prodotto in coltura protetta«

— EU-logoet.

4. Præcis afgrænsning af det geografiske område:

»Pomodoro di Pachino«-tomater dyrkes i det område, der omfatter kommunerne Pachino og Portopalo di Capo Passero og en del af kommunerne Noto (Siracusa-provinsen) og Ispica (Ragusa-provinsen), som er beliggende i den sydøstlige del af Sicilien.

5. Tilknytning til det geografiske område:

5.1. Det geografiske områdes egenart:

»Pomodoro di Pachino«-tomater produceres i et område kendetegnet ved høje temperaturer og det højeste antal solskinstimer i det kontinentale Europa (data fra satellitterne Landsat og Meteosat). Den korte afstand til havet er årsag til det milde klima og betyder, at der meget sjældent er frostvejr om vinteren og foråret.

Kombinationen af disse faktorer har sammen med vandkvaliteten, der er kendetegnet ved en saltholdighed på mellem 1 500 og 10 000 μS/cm, været med til at fremme væksthuskulturen, som har været afgørende for, hvilke afgrøder producenterne i dette særlige geografiske område har valgt at dyrke, samt for »Pomodoro di Pachino«-tomatens særlige organoleptiske kvalitet.

5.2. Produktets egenart:

Den særlige egenskab, som har været afgørende for, at »Pomodoro di Pachino«-tomaten er blevet et eftertragtet produkt, beror på produktets tidlighed, hvilket de lokale landbrugere var opmærksom på ved de første kulturer. Til denne særlige egenskab skal føjes andre elementer, der med tiden har opnået forbrugernes anerkendelse: smagen, frugtkødets fasthed, glans og holdbarhed efter høsten, der har bidraget til, at betegnelsen »Pomodoro di Pachino« har slået sit navn fast på markedet.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Tomaten er det typiske havebrugsprodukt i Pachino-området. Tomatdyrkningen går tilbage til 1925, hvor den fandt sted langs kyststrækningen på de bedrifter, som kunne anvende grundvand fra brønde til vandingen.

På grundlag af de første erfaringer konstaterede man, at grøntsager dyrket i dette område modnedes omkring 15-20 dage tidligere end i andre produktionsområder.

Interessen for denne kultur var dog begrænset på grund af den udbredte vindyrkning. I 50’erne bredte dyrkningen af tomater sig over større arealer, stadig langs kyststrækningen, og der blev anvendt teknikker til at fremdrive og beskytte kulturen i dens oprindelige tilstand. På trods af de særligt gunstige temperaturer er kystklimaet nemlig udsat for usædvanlige øjeblikkelige temperaturfald og temperatursvingninger fra dag til nat, som undertiden har ødelagt alle havebrugsafgrøderne.

De mest udbredte former for beskyttelse bestod i tildækning af de enkelte planter med fladskud af figenkaktus, teglsten eller flere lag måtter lavet af stubbe, som var flettet sammen med ståltråd og støttet på tynde stolper.

I begyndelsen af 60’erne kom de første væksthuse frem i form af rørhytter beklædt med polyætylenfolie. I de efterfølgende år fik væksthusene stadig mere solide strukturer, og i stedet for rør blev der brugt kastanjetræspæle og et skelet af grantræ. Dyrkningen i væksthus kan derfor betragtes som resultatet af en udviklingsproces, som blev påbegyndt på primitiv og næsten naturlig vis med henblik på at fremskynde dyrkningen og høsten af tomaterne.

Den alvorlige krise for vindyrkningen i 70’erne førte til en hurtig omlægning af mange områder til væksthuskultur og til fremkomsten af de første former for nutidens producentorganisationer, som for første gang afsatte produktet med angivelse af oprindelsesområdet »Pachino«.

Dyrkningsmetoderne blev forbedret ved hjælp af moderne overrislingssystemer, og væksthuse af galvaniseret metal begyndte at vinde stadig mere frem.

Således har »Pomodoro di Pachino« med tiden opnået betydelig anseelse på de nationale markeder og i udlandet på grund af tomatens enestående kvalitetsmæssige egenskaber.

De særlige jordbundsforhold i produktionsområdet giver produktet disse kvalitetsmæssige kendetegn, der sammen med de produktionsmetoder, som producenterne har tilegnet sig, gør dyrkningen karakteristisk for det pågældende geografiske område.

Kvaliteten af »Pomodoro di Pachino«-tomaten hænger sammen med de iboende egenskaber, som er kendetegnende for denne tomat, dvs. dens smag, faste frugtkød, glans, konsistens og holdbarhed efter plukningen; disse egenskaber værdsættes højt hos forbrugerne, og »Pomodoro di Pachino«-tomaten er efterspurgt på markedet og har opnået stor udbredelse i både Italien og i udlandet.

Henvisning til offentliggørelsen af varespecifikationen:

Den ansøgende myndighed har indledt den nationale indsigelsesprocedure i henhold til artikel 5, stk. 5, i forordning (EF) nr. 510/2006 ved at offentliggøre forslaget om anerkendelse af den beskyttede geografiske betegnelse »Pomodoro di Pachino« i det italienske statstidende (Gazzetta Ufficiale) nr. 234 af 6. oktober 2010.

Den konsoliderede udgave af varespecifikationen kan ses på dette websted:

http://www.politicheagricole.it/flex/cm/pages/ServeBLOB.php/L/IT/IDPagina/3335

eller:

ved at gå direkte til fødevare- og skovministeriets hjemmeside, Ministero delle politiche agricole alimentari e forestali, (http://www.politicheagricole.it), klikke på »Qualità e sicurezza« (øverst i skærmens højre side) og herefter på »Disciplinari di Produzione all’esame dell’UE«.

(1) EUT L 93 af 31.3.2006, s. 12.